Bellamy får psykologhjelp etter Speed-dødsfallet
Han er kjent som en urokråke og bråkemaker. Allerede som stortalent i Norwich på slutten av 90-tallet fikk Bellamy stempelet, og han gjorde sitt for å opprettholde ryktet i klubber som Coventry, Newcastle, Blackburn og Manchester City. I sin første periode i Liverpool var han blant annet innblandet i en mye omtalt episode der John Arne Riise og en golfkølle også hadde viktige roller. Men da han spilte i Newcastle og på det walisiske landslaget sammen Speed, fikk Bellamy et stort forbilde. - Han var ikke bare en lagkamerat. Han var mitt idol i fotballen, han var alt jeg prøvde å bli. Jeg snakket med ham én gang i uka de siste ti årene, sier Bellamy til Daily Mail. Speed ble funnet død i sin egen garasje etter å ha tatt sitt eget liv i november i fjor. Den daværende Wales-managerens bortgang ble tatt imot med sjokk og vantro av hele den britiske «fotballfamilien». Da Liverpool-spillerne hedret Speed med ett minutts applaus i forkant av møtet med Chelsea på Stamford Bridge, brast Bellamy ut i gråt. - Jeg treffer stadig barna hans, og snakker med dem med få dagers mellomrom. Det er godt - de minner meg så mye om ham, sier Bellamy. Selv har han kone og tre barn som fortsatt er bosatt i Cardiff, mens Bellamy nå bor i Liverpool. Tomrommet og sorgen etter Speeds død har gjort at 32-åringen går jevnlig til kjendispsykologen Dr. Steve Peters som også har skrevet en bok om hvordan toppidrettsutøvere og toppledere skal takle forventninger og press. - Siden det (Speeds død) skjedde har jeg gått jevnlig til Steve. Han har sagt så mye fornuftig, sier Bellamy. Peters bok heter «The Chimp Paradox», og Bellamy mener selv at han på mange måter er en sjimpanse. - Når jeg spiller kamp er jeg totalt «sjimpanseorientert». Grunnen til at jeg ikke orker å se opptak av kampene mine dagen etterpå, er fordi det ikke er meg. Jeg hater det. Jeg hater å se på hvordan jeg oppfører meg mot dommeren, sier Craig Bellamy.
Craig Bellamy (32) var helt knust da den avdøde kameraten Gary Speed (42) ble minnet i november. Liverpool-angriperen får fortsatt psykologhjelp for å takle sorgen.